b'\n_START_ARTICLE_\nGeoffrey Charles Tasker Keyes\n_START_SECTION_\n\xc5\xbdivljenjepis\n_START_PARAGRAPH_\nRodil se je kot najstarej\xc5\xa1i sin admirala flote Rogerja Johna Brownlowa Keyesa, britanskega pomorskega heroja prve svetovne vojne ter prvega direktorja Combined Operations med drugo svetovno vojno._NEWLINE_Geoffrey Keyes je postal \xc4\x8dastnik v Royal Scots Greys, nato pa je bil preme\xc5\xa1\xc4\x8den k No. 11 (Scottish) Commando, ki je bil poslan na Bli\xc5\xbenji vzhod kot del Layforce._NEWLINE_Po britanski invaziji na Sirijo 8. junija 1941, je No. 11 Commando vodil pre\xc4\x8dkanje reke Litani v Palestini. V spopadih z enotami Vichyjske Francije se je Keyes izkazal in prejel prva odlikovanja._NEWLINE_V no\xc4\x8di iz 17. na 18. november 1941 je vodil napad na Rommlovo rezidenco v Libiji. Njegov odred je pristal nekaj dni prej pri Bedi Littorii po izkrcanju iz podmornice. Pri pristajanju je nekaj mo\xc5\xbe umrlo. Pre\xc5\xbeiveli so nato na\xc5\xa1li zaveti\xc5\xa1\xc4\x8de v bli\xc5\xbenji jami, kjer so ostali skoraj do zore. \xc5\xa0e pred son\xc4\x8dnim vzhodom so se preselili v bli\xc5\xbenji vadi, kjer so se skrivali \xc4\x8dez dan._NEWLINE_Drugo no\xc4\x8d so se odpravili proti cilju, a jih je med potjo zapustil arabski vodi\xc4\x8d. Tako je Keyes moral prevzeti vodenje na nepoznanem terenu; po 18 miljah hoje so pri\xc5\xa1li do cilja \xc4\x8detrto no\xc4\x8d. Zaradi izgub je spremenil izvirni na\xc4\x8drt in odlo\xc4\x8dil, da bo samo rezidenco napadla le skupina treh mo\xc5\xbe (sam je vodil skupino), medtem ko so ostali bili razporejeni okoli rezidence._NEWLINE_Udarna skupina se je izmuznila mimo zunanjih stra\xc5\xbearjev, toda na vhodnih vratih je naletela na stra\xc5\xbearja, ki se je mo\xc4\x8dno upiral. Stotnik Campbell ga je ustrelil z revolverjem, a je s tem spro\xc5\xbeil alarm. Skupina je za\xc4\x8dela hitro pregledovati sobe. Keyes je pri vdoru v eno sobo naletel na odpor; dobil je smrtno strelno rano. Druga dva \xc4\x8dlana skupine sta ga nato odvekla ven, kjer je v nekaj minutah umrl. Preostanek skupine je nato zapustil prizori\xc5\xa1\xc4\x8de._NEWLINE_Nemci so ga pokopali na voja\xc5\xa1kem pokopali\xc5\xa1\xc4\x8du Bengazi. Pozneje se je izkazalo, da je Rommel zapustil rezidenco \xc5\xbee dva tedna pred napadom in da je notri bil le lokalni \xc5\xa1tab. Keyes je bil posmrtno odlikovan z Viktorijinim kri\xc5\xbecem.'